Рухани жаңғыру-рухани тазарудан басталады

 Елбасы жыл басында халыққа Жолдауында Қазақстан Республикасының

 ІІІ жаңғыруы басталғандығын жариялағанда саяси реформа мен жаңғыру жолында еліміздің жаңа тарихи кезеңге аяқ басқандығын бұқара халыққа түсіндірген болатын. Басты мақсат – әлемдегі ең озық дамыған 30 елмен иық тірестіріп,терезе теңестіру.«Мақсатқа жету үшін біздің санамыз ісімізден озық жүруі, яғни одан бұрын жаңғырып отыруға тиіс» деген Елбасының адамға саналы түрде ой тудыратын бір ауыз сөзі адамның барлық іс-әрекетін санасы басқаратындығын, сол бағытта сананы жоғарғы дәрежеде дамыту түйткілді мәселелердің шешуші түйіні болатындығын жеткізеді.

 Баяндамалық бағдарламасында Елбасы жалпы ұлт болашағының жарқын бағытта қалыптасып,біртұтас ұлт болуы үшін жасалатын қадамдар мен бұқаралық сананы өзгерту жайында өз көзқарасын білдірді. Қас-қағым сәтте өзгеріп жатқан ғаламда «әлем өзгерді ,мен де өзгеремін»-деген қағиданы басшылыққа алып,сана-сезіміміз мен дүниетанымымызды заманның ағымына сай өзгертіп,дамуға тез икемделіп,жаңашылдықпен рухани жаңғыруға бағыт алу арқылы алпауыт елдермен иық тірестіріп,қазақ елінің «Мәңгілік ел»болып қалыптасуына тамшыдай болса да үлес қосуымыз қажет.

 ХХІ ғасырда ұлттық сананы жаңғырту мен таяу жылдардағы міндеттерді айқындаған Елбасы рухани жаңғырудың ұлттық сана арқылы жүзеге асатындығын жеткізіп,сананы жаңғыртудың бірнеше бағытын атады. Бәсекеге қабілеттілік болмаған жерде ешқандай табысқа жетудің мүмкіндігі болмайды. Әрбір азамат заман көшінен қалыспай компьютерлік сауаттылығын арттырып,тілдерді меңгеруге талпынып,жоғары мәдениеттілікке ұмтылса ол нағыз ХХІ ғасыр талаптарын қанағатттандыра алатын тұлға болып саналары сөзсіз.

 Шын мәнінде ұлттық прагматизмді сөз еткенде Елбасы сананы зердемен сабақтастырып, қанымызға сіңген қажетсіз дағдылар мен пайда бермейтін қағидалардан санамызды азат етпейінше ешқандай табысқа жете алмайтындығымызды түсіндірді.

 «Мен халқымның тағылымы мол тарихы мен ерте заманнан арқауы үзілмеген ұлттық салт-дәстүрлерін алдағы өркендеудің берік діңі ете отырып,әрбір қадамын нық басуын ,болашаққа сеніммен бет алуын қалаймын»-деген Елбасының сөзі ата-бабадан ұрпаққа аманат етілген ел мен жерді дағдарыстан аман алып шығу жолында өткеннің керітартпа тұстарынан бас тартып, рухани тарихымызды ұмыттырмай,жоғары мәдениетті қоғамға бет бұра отырып,ұлттық рухымызды бойымызға мәңгі қалдыруымыз қажеттілігін сезіндіреді.Елбасының прагматизм туралы айтқан ойлары әрбір жеке тұлғаны саналы түрде ойландырып, ұстамдылық пен қанағатшылдық,қарапайымдылық пен үнемшілдікті көргенділіктің үлгісі ретінде көрсете отырып,әр азаматты өз іс-әрекетіне баға бере білуге жетелейді.

 Рухани жаңғыру жолында ұлттық болмыс пен құндылықтарға сай рухымызды түлетіп,рухани дүниемізді жаңғыртуға талпынғанда ғана айымыз оңынан тумақ.Елбасымыз ел мен жер үшін қасық қаны қалғанша күрескен ата-бабадан қалған шұрайлы жер мен құнарлы топырақ үшін немқұрайлылық танытпай туған жердің табиғатын аялап,экологиясын қорғай білудің маңыздылығының ерекше екендігін атап өтті. «Ұлттық жаңғыру деген-ұлттық сананың кемелденуі»-деген Елбасы ұлттық сана-сезімнің ауқымын ұлғайтып,ұлттық болмысты сақтай отырып,сипатын өзгертуге үндейді. Рухани байлық-ұлттық әдебиетіміз бен мәдениетіміздің жауҺарларын ұлықтап,қазақ елінің мәдениетін әлемге таныту арқылы Қазақстанның өркениетін төрткүл дүниеге паш етеміз.Жүрісі жылдам дәуірде бүкіл дүние дағдарыстың үстінде тұрса да Елбасының қалауы-қазақтың әрбір азаматы өзінің біртұтас ұлы ұлттың перзенті екендігін ұмытпауы.Бұл Елбасының ғана емес,біздің ата-бабамыздың қалауы. Біз-Қазақстанның төл перзенттеріміз.Еліміздің жарқын болашағы үшін ғұмырымызды сарп етуге әрдайым дайын болуымыз қажет.

 «Табысты болудың ең іргелі,басты факторы-білім.Құндылықтар жүйесінде білімді бәрінен биік қоятын ұлт ғана табысқа жетеді»-деген Елбасы білімдінің күні жарық,білімсіздің күні қаріп болатындығын сезіндіре келе білімсіз ешкімнің де асқар биікке ұмтыла алмайтындығын аңғартады.

 Бағдарламасында Елбасы таяу жылдардағы міндеттерді айқындағанда бірнеше жобаларды ұсынды және оның орындалуын міндетті түрде қамтамасыз етуді тапсырды.2025 жылдан бастап латын әліпбиіне көшетіндіктен уақыт оздырмай,бұл жұмысты қолға алу қажеттілігі туындайды.Қоғамдық және гуманитарлық ғылымдар бойынша бағдарламалық «100 жаңа оқулық»жобасын, патриоттық сана-сезімімізді серпілтіп,туған өлкемізге деген махаббатымызды мақтанышпен жеткізетін «Туған жер»жобасын, әр салада Қазақстанның кемелденуі мен өркендеуіне үлес қосып жүрген азаматтарды насихаттауға арналған «Қазақстандағы 100 жаңа есім»жобаларын жүзеге асыруды міндеттеді.

 Елбасымен бірге осы бағдарламалық мақаласының төңірегінде ой бөліскен қазақ зиялыларының ішіндегі белгілі жазушы,драматург,Т.Жүргенов атындағы «Өнер» академиясының профессоры, Қазақстан жазушылар одағының хатшысы,Қазақстанның еңбек сіңірген қоғам қайраткері Смағұл Абатұлы Елубай ағамыздың «Сананы елдің саясаты өзгертеді»деген салиқалы ойы шын мәнінде ақиқатпен астарласып жатқандай. Өмір ешқашанда пенденің ырқына көнбейді.Өмірге икемделмей ,мен өмірді өзіме икемдеймін деген пенде үлкен қателікке бой ұрады. «Өмір сүру үшін өзгере білу керек.Оған көнбегендер тарихтың шаңына көміліп қала береді»-деген Елбасының қанатты сөзінен тәлім алып,сананы нұрландырып,өмір сүрудің еркіндігі өзімізде болса да өмірді мағыналы,мәнді сүрудің тиімді жолдарын қарастырып,тарихтың шаңын жұтып,көлеңкесінде қалмай талпына білейік!Ал өздері талпынғандарға тағдыр қашанда оңынан келетіндігін ұмытпайық! Лайым рухани дүниеміз таза,рухымыз биік, санамыз ашық болғай!

Мошке А.

Абай атындағы орта мектебі директоры

Аршалы ауданы мәслихат депутаты

№12 округ бойынша бастауыш партиялық ұйымының жетекшісі